Twee skoolmeisies doodgeryParamedici by die toneel in Lanseria. Foto: ER24 Twee meisies is Woensdagoggend in twee afsonderlike voorvalle in Johannesburg en Pretoria doodgery. In die jongste voorval is ŉ meisie, tussen ses en agt jaar oud, dood nadat sy deur twee voertuie getref is. Een van die voertuie het glo van die toneel weggejaag. “Die voorval het omstreeks 07:40 op die R512 naby Lanseria, noord van Johannesburg, plaasgevind,” het Russel Meiring, woordvoerder van ER24, gesê. “Die meisie was besig om skool toe te stap toe sy deur die eerste voertuig getref is. Dié voertuig het glo van die toneel gevlug. ŉ Tweede motor het die kind ook getref. Dié bestuurder het probeer uitswaai om die botsing te vermy, waarna sy beheer oor die motor verloor en in ŉ sloot langs die pad tot stilstand gekom het.” Die meisie is op die toneel dood verklaar. Die bestuurder van die motor het geringe beserings opgedoen en is na die Life Fourways-hospitaal geneem vir verdere behandeling en waarneming. Die ander voorval het omstreeks 07:10 in Nellmapius, naby Mamelodi in die ooste van Pretoria, plaasgevind. “Die tienjargie meisie was besig om skool toe te stap toe ŉ voertuig haar in Alwynweg getref het,” het Athlenda Mathe, woordvoerder van Netcare 911, aan Maroela Media gesê. Die meisie is op die toneel dood verklaar. Die polisie ondersoek albei voorvalle.